ሓያሎ ሰባት ናይ ጣዕሳ ፎርም መሊኦም ንኤርትራ ዝምለሱ እኳ እንተለው፡ ከም ኣሚር ዝኣመሉ ግን " እቲ ፎርም 'መንግስተይ ዝበየነለይ ፍርዲ ክቕበል ድልው እየ" ዝብል ሓረግ ስለዘለዎ እቲ መቕጻዕቲ እውን ንጹር ስለ ዘይኮነ፡ ነቲ ፎርም ምፍራም ንነብስኻ ኣብ ዋጋ ዕዳጋ ምእታው እዩ" ይብሉ። ኣሚር ብምስዓብ "ኣብ ርእሲኡ እውን ኣነ ብነብሰይ ክርእዮ እንከለኹ ኣብ ሃገራዊ ኣገልግሎት ንልዕሊ 10 ዓመት እየ ኣገልጊለ። ስለዚ ኣገልግሎት መሪሩኒ ነዊሑኒ፡ መጻኢ ህይወተይ ምስ ጸልመተ፡ ነብሰይ ክፈቅድ ምውጽአይ ፈጺሙ ኣየኽስሰንን'ዩ" ክብል ይምጉት። እቶም ዝበዝሑ ካብ ኤርትራ ዝወጽኡ መንእሰያት ቀዳሞት ዝረግጹወን ጎረባብቲ ሃገራት ሱዳንን ኢትዮጵያን እየን። ኣብቲ ፈለማ ኢትዮጵያ ከም ጸላኢት ሃገር ስለእትረአ ብሱዳን ክወጽእ ዕድል ዝሰኣነን ዝተጸገመን እንተዘይኮይኑ ናይ ብዙሓት ምርጫ ሱዳን እዩ ነይሩ። ብዙሓት ካብቶም ናብ ኢትዮጵያ ዝኣተዉ እውን እንተኾነ ጉዕዞ ስደት ክቕጽሉ ብሱዳን እዮም ዝሓልፉ። ካብኡ ናብ ሊብያ ገሊኦም ብሲናይ ናብ እስራኤል ካልኦት ከኣ ማእከላይ ባሕሪ ቆሪጾም ናብ ጥልያን ይኣተዉ። ውሑዳት ብሕጋዎዊ መገዲ ናብ ወጻኢ ሃገር ክኸዱ መደብ ዘለዎም ከኣ፡ ኣብ ሱዳን፡ ኣብ ኤምባሲ ኤርትራ ከይዶም ሕጋዊ ፓስፖርት ናይ ኤርትራ ይሓቱ፡ ክወሃቦም እንተኾይኑ ግን ፈለማ፡ ካብ ኤርትራ በየን ወጺኦም?
